ศุลกากรกู้ภาพลักษณ์ด่านสุวรรณภูมิ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — กรมศุลฯ นำร่องปฏิรูปด่านสุวรรณภูมิอ้าแขนรับนักท่องเที่ยวอำนวยความสะดวกผู้ประกอบการ
นายสมชัย สัจจพงษ์ อธิบดีกรมศุลกากร เปิดเผยว่า ได้เดินหน้าแผนปฏิรูปกรมศุลกากรเพื่ออำนวยความสะดวกทางด้านการค้า โดยนำร่องปรับปรุงการให้บริการด่านศุลกากรท่าอากาศยานสุวรรณภูมิ รวมทั้งการให้ข้อมูลแก่นักท่องเที่ยวและผู้ประกอบการที่เดินทางมาไทย 
อธิบดีกรมศุลกากร กล่าวว่า จะมีการเพิ่มเจ้าหน้าที่อีกกว่า 10 คน ซึ่งทุกคนจะต้องผ่านการอบรมการให้บริการนักท่องเที่ยวตั้งแต่ลงเครื่องบินเพื่อให้มีทัศนคติการให้บริการอย่างสุภาพน่าประทับใจ เป็นมาตรฐานเดียวกัน และพนักงานของกรมจะเปลี่ยนเครื่องแต่งกายให้เป็นชุดสีขาวทั้งหมด มีตรากรมศุลกากรอย่างชัดเจน เพื่อให้แตกต่างจากเจ้าหน้าที่หน่วยงานอื่นๆ
นอกจากนี้ จะจัดให้มีจอแอลซีดีสำหรับให้ความรู้ในจุดสำคัญๆ รวมถึงบริเวณช่องเขียวช่องแดงอีกด้วย ซึ่งเชื่อว่าจะช่วยให้ลดการกระทำผิดและข้อพิพาทต่างๆ ลงได้
“สนามบินสุวรรณภูมิเป็นหน้าด่านของประเทศ รองรับนักท่องเที่ยวตั้งแต่ลงเครื่องบินมา ซึ่งต้องได้รับข้อมูลที่ถูกต้องก่อน เพราะจากประสบการณ์เคยเห็นมีการประกาศบนเครื่องบิน แต่บางครั้งนักท่องเที่ยวก็ไม่ได้ยิน เพราะเสียงเบามาก โดยคนของเราจะปฏิรูปใหม่ ว่าต้องพูดจาสุภาพมากขึ้น สร้างความประทับใจ ใส่ใจมากขึ้น และเป็นมาตรฐานเดียวกัน ขณะเดียวกันนอกจากให้ข้อมูลด้านศุลกากรแล้ว ก็จะมีให้ข้อมูลเกี่ยวกับสภาพอากาศ และแหล่งท่องเที่ยวด้วย” นายสมชัย กล่าว
ทั้งหมดมีเป้าหมายจะเริ่มให้ทันวันที่ 1 ก.ย. 2553 นี้ และจะประเมินผล 3 เดือน หากพบว่าประสบความสำเร็จอย่างดีก็จะขยายไปยังสนามบินนานาชาติอื่นๆ เช่น ภูเก็ต เชียงใหม่ เป็นต้น รวมถึงอีก 16 ด่านทั่วประเทศ เช่น ท่าเรือกรุงเทพ ท่าเรือแหลมฉบัง
ก่อนหน้านี้ สำนักงานป้องกันและปราบปรามการฟอกเงิน (ปปง.) ได้ร่วมมือกับกรมศุลกากรในสนามบินสุวรรณภูมิ ภูเก็ต หาดใหญ่ เพื่อเข้าไปร่วมตรวจสอบเส้นทางการเงินที่มีการขนเงินสดผ่านแดนก่อนที่จะขยายผลต่อ